‘ไชยวรรณ’เผยเพิ่มทุนรับเปิดเออีซี
ไทยประกันชีวิต เผยเพิ่มทุนจดทะเบียนเตรียมรับเปิดเออีซี
24 พ.ย. 2555

ไทยประกันชีวิต เผยเพิ่มทุนจดทะเบียนเตรียมรับเปิดเออีซี
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า นายทะเบียนบริษัทมหาชน กรมพัฒนาธุรกิจการค้า กระทรวงพาณิชย์ ได้รับจดทะเบียนเพิ่มทุนของบริษัท เมื่อวันที่ 14 พ.ย.ที่ผ่านมา ทำให้ทุนจดทะเบียนของบริษัทจากเดิม 500 ล้านบาท เพิ่มขึ้นเป็น 1 หมื่นล้านบาท โดยได้มีการเรียกชำระแล้วจำนวน 7,799.99 ล้านบาท
“การเพิ่มทุนในครั้งนี้ เพื่อสร้างสถานะความแข็งแกร่งด้านการเงินให้ทัดเทียมกับบริษัทประกันชีวิตชั้นนำที่อยู่ในภูมิภาคอาเซียน นอกจากจะเป็นการเตรียมความพร้อมให้กับบริษัท เพื่อรองรับการขยายตัวและการแข่งขัน เมื่อประเทศไทยต้องเข้าสู่ประชาคมเศรษฐกิจอาเซียน (เออีซี) แล้ว ยังส่งผลต่อการสร้างความเชื่อมั่นให้กับผู้เอาประกัน รวมไปถึงการสร้างความยั่งยืนให้กับองค์กรอีกด้วย”นายไชย กล่าว
ทั้งนี้ สมาคมประกันชีวิตไทย รายงานว่า 9 เดือนแรก บริษัทไทยประกันชีวิต มีเบี้ยรับรวม 3.49 หมื่นล้านบาท เพิ่มขึ้น 20% แยกเป็นเบี้ยปีแรก 8,969.1 ล้านบาท เพิ่มขึ้น 46% เบี้ยต่ออายุ 2.45 หมื่นล้านบาท มีอัตราการต่ออายุอยู่ที่ 90% เบี้ยชำระครั้งเดียว 1,421.2 ล้านบาท ลดลง 20% ‘ไชยวรรณ’